钦定古今图书集成/明伦汇编/氏族典/第124卷 > 陈君用
## 钦定古今图书集成/明伦汇编/氏族典/第124卷 > 陈君用

按《元史陈君用传》：“君用字子材，延平人。少负气，勇猛
过人。红巾起江淮，由抚、盱入闽。闽阃授君用南平县
尹，给钱五万缗，俾募千兵，君用散家财继之，导官军
复建阳、浦城等县，以功授同知建宁路事。亡何，贼围
福州，君用率兵往援，大败贼众。廉访佥事郭兴祖佩
君用明珠虎符，使权同知副都元帅。遂引兵逾北岭”，
至连江，阻水而阵。君用曰：“今日不尽杀贼，吾不复生
还矣。”乃率壮士六十人，徒涉斩杀，贼稍溃，既而复合，
君用大呼转战，中枪而死。事闻，赠怀远大将军、浙东
道宣慰司同知、副元帅、轻车都尉、颍川郡侯，谥忠毅。